Document ID: /roh_data/filtered/fineweb-2-filterrobots_roh.jsonl.gz/71241

Tiefbauamt
Uffizi da construcziun bassa
Ufficio tecnico
La Regenza ha approvà in project sco er las permissiuns respectivas necessarias per revitalisar l'En en la vischnanca da Schlarigna. Sin il traject tranter la via chantunala ed il territori Spuondas ha l'En deficits ecologics che duain vegnir eliminads en il rom dal project da revitalisaziun. Il project custa var 4,8 milliuns francs e duai vegnir terminà l'onn 2023.
Il project ha ina lunghezza da circa 2,5 kilometers e maina davent da la sortida da la chavorgia da Charnadüra fin a la Punt dals Bouvs, al cunfin communal cun Samedan. En il rom da la revitalisaziun da l'En duai tranter auter vegnir meglierada l'uschenumnada colliaziun traversala. Quai è decisiv en spezial per la diversitad dals spazis da viver prezius en il sectur transitoric tranter il terren e l'aua. En il rom dal project duai il flum plinavant daventar pli variabel e pli dinamic. Ulteriuras finamiras dal project èn la creaziun da habitats tipics per il lieu, la revalitaziun da la cuntrada sco er la reducziun dals effects negativs da las midadas da la deflussiun da l'aua che resultan tras il manaschi da l'ovra electrica Islas. La protecziun cunter aua gronda resta garantida er suenter ch'il project è realisà.
© P. Rey, HYDRA SA, Son Gagl/Constanza